*Projekts*

LATVIJAS REPUBLIKAS MINISTRU KABINETS

2019.gada \_\_\_.\_\_\_\_\_\_ Instrukcija Nr.

Rīgā (prot. Nr. \_\_\_\_\_\_\_ .§)

**Grozījumi Ministru kabineta 2010.gada 29.jūnija instrukcijā Nr.6 "Kārtība, kādā sedzami Latvijas pārstāvju ceļa izdevumi līdz Eiropas Savienības Padomes darba grupu sanāksmju un Eiropas Savienības Padomes sanāksmju norises vietai un atpakaļ un viesnīcas (naktsmītnes) izdevumi"**

Izdota saskaņā ar

Valsts pārvaldes iekārtas likuma

72.panta pirmās daļas 2.punktu

Izdarīt Ministru kabineta 2010.gada 29.jūnija instrukcijā Nr.6 "Kārtība, kādā sedzami Latvijas pārstāvju ceļa izdevumi līdz Eiropas Savienības Padomes darba grupu sanāksmju un Eiropas Savienības Padomes sanāksmju norises vietai un atpakaļ un viesnīcas (naktsmītnes) izdevumi" (Latvijas Vēstnesis, 2010, 111. nr.; 2011, 179.; 2012, 121. nr.; 2013, 21., 168. nr.) šādus grozījumus:

1. Izteikt 3.2 punktu šādā redakcijā:

"3.2 Faktiskos izdevumus par viesnīcu (naktsmītni), ieskaitot brokastu izdevumus viesnīcā, kompensē saskaņā ar Eiropas Komisijas 2016.gada 7.jūlija deleģētās regulas (ES) Nr. 2016/1611 par Eiropas Savienības ierēdņu un pārējo darbinieku komandējumiem uz dalībvalstīm piemērojamās tabulas pārskatīšanu 1.pantā noteikto viesnīcas izmaksu maksimālo apjomu, vienai personai par nakti Beļģijā un Luksemburgā – 148 euro."

 2. Papildināt instrukciju ar 6.3.4. apakšpunktu šādā redakcijā:

"6.3.4. ja izmantots čarterreiss, - institūcijas apliecinošus dokumentus, ar kuriem informē par kopējo izdevumu summu un pasažieru skaitu, kā arī oficiālās delegācijas sarakstu, norādot delegātu vārdus un amatus. Kopējās čārterreisa lidojuma izmaksas sadala uz visiem pasažieriem un iekļauj ceļa izdevumu pārskatā par katru oficiālās delegācijas dalībnieku."

3. Svītrot 6.4.13. apakšpunktu;

4. Izteikt 12.punktu šādā redakcijā:

"12. Padomes darba grupas un to kodus nosaka Padomes Ģenerālsekretariāts, mainoties Eiropas Savienības Prezidentūrai. Aktuālais atbildību sadalījums starp ministrijām par darba grupām un to kodi tiek apstiprināti Vecāko amatpersonu sanāksmē. Ārlietu ministrija tos publicē mājas lapā www.mfa.gov.lv."

 5. Izteikt 13.punktu šādā redakcijā:

"Saskaņā ar šo instrukciju ir kompensējami viesnīcas (naktsmītnes) izdevumi, kas ir radušies no 2019.gada 1.janvāra."

6. Izteikt 14.punktu šādā redakcijā:

"Institūcijas var iesniegt Ārlietu ministrijā šīs instrukcijas 6.punktā minētos dokumentus ceļa izdevumu kompensēšanai atbilstoši spēkā esošajai kārtībai par visu 2019.gadu."

Ministru prezidents A. K. Kariņš

Ārlietu ministrs E.Rinkēvičs